Presidentti Sauli Niinistö kommentoi kokoomuksen entisen kansanedustajan Tuija Nurmen sopeutumiseläkkeestä noussutta kohua Iltalehdelle. Niinistö on huolissaan etenkin oman työn yhtiöittämisestä.

Iltalehti uutisoi tänään 59-vuotiaan Nurmen nostaneen eduskunnasta pudonneiden kansanedustajien väliaikaiseksi työttömyysturvaksi tarkoitettua sopeutumiseläkettä yhtäjaksoisesti vuodesta 2011, vaikka hän on toiminut samaan aikaan lääkärinä.

Nurmi on laskuttanut Terveystaloa perheyhtiönsä Oy Nurmi & Sonsin kautta. Yhtiön liikevaihto oli viime vuonna 303 000 euroa eli 25 250 euroa kuukaudessa. Yhtiön kassassa oli viime vuoden lopussa 250 000 euroa. Voittovaroja oli 601 000 euroa.

Julkisten verotietojen mukaan Nurmen ansiotulot olivat viime vuonna 45 000 euroa eli 3 750 euroa kuukaudessa. Summa vastaa neljä kautta eduskunnassa istuneen kansanedustajan maksimieläkettä. Nurmi oli kansanedustaja vuosina 1995-2011.

Tilinpäätöstietojen mukaan Nurmi tai hänen miehensä eivät ole nostaneet perheyhtiöstään palkkaa vuosina 2011-2016. Osinkoja yhtiö on maksanut yhteensä 130 000 euroa. Osingot ovat pääomatuloa, joten ne eivät vähennä sopeutumiseläkettä.

Niinistö: Hyvin tuttua ajattelua

Iltalehti tapasi presidentti Sauli Niinistön Helsingin yliopistolla kolmannen presidentinvaalitentin jälkeen maanantai-iltana. Niinistö kertoo lukeneensa Iltalehden uutisen Nurmen tapauksesta ja olevansa huolissaan etenkin oman työn yhtiöittämisestä.

- Se ajattelu on hyvin tuttua siltä ajalta, kun olin näitä puhemiehenä käsittelemässä. Olen tainnut teillekin joskus sanoa, että minusta pääomatulot olisi pitänyt ottaa huomioon. Tässä esillä olevassa tapauksessa sekään ei olisi edes auttanut, Niinistö sanoo.

Kansanedustajien eläkkeestä annettuun lakiin tehtiin vuonna 2011 iso muutos, jonka myötä eduskunnasta pudonneiden kansanedustajien työttömyysturvaksi tarkoitettu sopeutumiseläke korvattiin määräaikaisella sopeutumisrahalla.

Sopeutumisrahaa maksetaan vuoden 2011 jälkeen aloittaneille kansanedustajille eduskuntauran kestosta riippuen 1-3 vuotta. Sopeutumisraha on noin 1 800 euroa kuukaudessa. Sopeutumiseläke voi olla helposti 4 000, 5 000 tai jopa 6 000 euroa.

Tehty työ piilotetaan yhtiöön

Presidentti Sauli Niinistön mielestä kymmeniä entisiä ja nykyisiä kansanedustajia koskevalle sopeutumiseläkejärjestelmälle pitäisi tehdä jotain. Ainakin pääomatulot olisi hyvä ottaa huomioon, Niinistö sanoo. PEKKA LASSILA

Lex Niinistönä tunnetun lakimuutoksen ajavana voimana oli eduskunnan silloinen puhemies Sauli Niinistö, joka piti ja pitää edelleen sopeutumiseläkejärjestelmää kohtuuttomana ja huomattavan anteliaana.

- Satuin tietämään jo silloin, että on halukkuutta perustaa yhtiöitä, jonka nimissä sitten toimitaan ja tehdään töitä. Kun se (työ) tehdään yhtiön nimissä, niin ei sitten menetetä tätä korvausta, Niinistö sanoo.

- Minusta meillä on yleisemminkin aika paljon tällaisia yhden henkilön osakeyhtiöitä, joissa ne omat hommat muunnetaan osittain osakeyhtiön verotuksen alle.

Millainen viesti tämä on tavallisille veronmaksajille?

- Se koko järjestelmä kiertomahdollisuuksineen ei varmasti ole kovin miellyttävää luettavaa kenellekään, Niinistö sanoo.

Mitä tälle asialle pitäisi tehdä?

- Mielestäni ainakin pääomatulot olisi hyvä ottaa huomioon. Silloin voitaisiin ehkä vähän karsia tällaista osakeyhtiöittämisilmiötäkin.

Lähtikö tässä viesti eduskunnalle?

- Ei. Olen kerran saanut lujaa turpiini puhemiesäänestyksessä tästä asiasta. Enpä lähettele mitään viestejä.

Sopeutumiseläkkeen leikkaamista esittänyt Niinistö sai vuonna 2010 muistutuksen siitä, mitä tapahtuu, kun joku uskaltaa puuttua kansanedustajien etuisuuksiin. Puolet eduskunnasta äänesti puhemiesäänestyksessä protestina tyhjää - ei Niinistöä.